*****

ΚΑΝΟΝΙΣΜΟΣ (ΕΟΚ) αριθ. 3621/84 ΤΟΥ ΣΥΜΒΟΥΛΙΟΥ

της 19ης Δεκεμβρίου 1984

για την τροποποίηση του κανονισμού (ΕΟΚ) αριθ. 3164/76 περί κοινοτικής ποσοστώσεως για τις οδικές εμπορευματικές μεταφορές που εκτελούνται μεταξύ των κρατών μελών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 75,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

τη γνώμη της Οικονομικής και Κοινωνικής Επιτροπής (2),

Εκτιμώντας:

ότι η καθιέρωση κοινής πολιτικής μεταφορών συνεπάγεται, μεταξύ άλλων, τη θέσπιση κανόνων για την ελεύθερη κυκλοφορία υπηρεσιών στον τομέα οδικών εμπορευματικών μεταφορών μεταξύ των κρατών μελών· ότι οι κανόνες αυτοί πρέπει να θεσπιστούν έτσι ώστε να συμβάλουν στη δημιουργία κοινής αγοράς μεταφορών·

ότι το καθεστώς κοινοτικών αδειών για τις οδικές εμπορευματικές μεταφορές μεταξύ των κρατών μελών ευνοεί τη δημιουργία αυτής της κοινής αγοράς των μεταφορών, εξασφαλίζοντας μεγαλύτερη ελευθερία παροχής υπηρεσιών στον τομέα των διεθνών οδικών εμπορευματικών μεταφορών σε όλο το έδαφος της Κοινότητας και επιτρέποντας στους μεταφορείς όλων των κρατών μελών ίσες δυνατότητες πρόσβασης στην αγορά αυτή·

ότι είναι επιθυμητό να καθοριστεί από τώρα η μεσοπρόθεσμη εξέλιξη της κοινοτικής ποσόστωσης, θεσπίζοντας μια μέθοδο προσαρμογής που θα εφαρμόζεται, χωρίς τροποποίηση των αρχών, για περίοδο πέντε ετών·

ότι ο τρόπος κατανομής των αδειών μεταξύ των κρατών μελών, που προκύπτει από την αύξηση της κοινοτικής ποσόστωσης, πρέπει να βασίζεται σε κριτήρια που εξασφαλίζουν μια δίκαιη κατανομή·

ότι πρέπει, ως εκ τούτου, να τροποποιηθεί ο κανονισμός (ΕΟΚ) αριθ. 3164/79 (3), όπως τροποποιήθηκε τελευταία με τον κανονισμό (ΕΟΚ) αριθ. 3515/82 (4)·

ότι στην Ελλάδα, την Ιρλανδία και το Ηνωμένο Βασίλειο, λόγω της γεωγραφικής τους θέσης, πρέπει να δοθεί συμπληρωματική αύξηση της κοινοτικής ποσόστωσης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3164/76 τροποποιείται ως εξής:

1. Το άρθρο 3 αντικαθίσταται από το ακόλουθο κείμενο:

«Άρθρο 3

1. Για το έτος 1985, η κοινοτική ποσόστωση αυξάνεται κατά 30 %. Εν συνεχεία αυξάνεται κατά 15 % κάθε έτος και για περίοδο 4 ετών.

2. Η αύξηση της ποσόστωσης, που προβλέπεται στην παράγραφο 1, υπολογίζεται βάσει της ποσόστωσης αποτελούμενης από 4 038 άδειες, ο αριθμός δε των αδειών που χορηγούνται σε κάθε κράτος μέλος καθορίζεται ως εξής:

Βέλγιο: 434

Δανία: 305

Γερμανία: 727

Ελλάδα: 88

Γαλλία: 656

Ιρλανδία: 88

Ιταλία: 567

Λουξεμβούργο: 111

Κάτω Χώρες: 626

Ηνωμένο Βασίλειο: 436

3. Οι κοινοτικές άδειες, που προκύπτουν από την αύξηση της ποσόστωσης, κατανέμονται μεταξύ των κρατών μελών ως εξής: 50 % επί γραμμικής βάσης και 50 % ανάλογα με τη χρήση των αδειών της κοινοτικής ποσόστωσης από τους μεταφορείς που είναι εγκατεστημένοι σε κάθε κράτος μέλος.

Ο τρόπος υπολογισμού της χρήσης των κοινοτικών αδειών καθορίζεται στο παράρτημα IV.

Ο αριθμός των αδειών που χορηγούνται στην Ελλάδα, την Ιρλανδία και το Ηνωμένο Βασίλειο αυξάνεται κατά 6, 6 και 2 μονάδες, αντίστοιχα, για το έτος 1985 και κατά 3, 3 και 1 μονάδες για καθένα από τα τέσσερα επόμενα έτη, προκειμένου να ληφθεί υπόψη η ιδιαίτερη θέση τους.

4. Για το έτος 1985, ο αριθμός των κοινοτικών αδειών που χορηγούνται σε κάθε κράτος μέλος καθορίζεται ως εξής:

Βέλγιο: 570

Δανία: 469

Γερμανία: 914

Ελλάδα: 131

Γαλλία: 801

Ιρλανδία: 147

Ιταλία: 721

Λουξεμβούργο: 179

Κάτω Χώρες: 785

Ηνωμένο Βασίλειο: 551

5. Η Επιτροπή, μετά από διαβούλευση με τα κράτη μέλη, ορίζει, πριν από την 1η Οκτωβρίου κάθε χρόνου, από το έτος 1985, και σύμφωνα με τα κριτήρια που ορίζονται παραπάνω, την κατανομή στα κράτη μέλη του συμπληρωματικού αριθμού αδειών που προκύπτει από την αύξηση της ποσόστωσης.

Η απόφαση της Επιτροπής κοινοποιείται στα κράτη μέλη, γίνεται δε εκτελεστή μετά από δύο μήνες από την κοινοποίησή της, εκτός αν, εν τω μεταξύ, παραπεμφθεί το θέμα στο Συμβούλιο από κράτος μέλος. Στην περίπτωση αυτή το Συμβούλιο αποφασίζει με ειδική πλειοψηφία πριν από τις 31 Δεκεμβρίου του ίδιου έτους.

Μέχρις ότου ληφθούν νέες αποφάσεις σχετικά με την προσαρμογή και την κατανομή της κοινοτικής ποσόστωσης, εξακολουθούν να εφαρμόζονται οι αποφάσεις της Επιτροπής και του Συμβουλίου.

6. Εάν η εξέλιξη της υποκείμενης σε ποσόστωση μεταφορικής οδικής ικανότητας μεταξύ των κρατών μελών αποδειχθεί ανεπαρκής σε σχέση με την ανάπτυξη της ζήτησης στον τομέα των μεταφορών, η Επιτροπή αποφασίζει τη δέουσα αύξηση της κοινοτικής ποσόστωσης προς συμπλήρωση της ετήσιας αύξησης.

Οι κανόνες που προβλέπονται στην παράγραφο 5 εφαρμόζονται.»

2. Στο άρθρο 6 παράγραφος 1, το δεύτερο εδάφιο καταργείται.

3. Το παράρτημα του παρόντος κανονισμού γίνεται παράρτημα IV.

Άρθρο 2

Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Δεκεμβρίου 1984.

Για το Συμβούλιο

Ο Πρόεδρος

J. BRUTON

(1) ΕΕ αριθ. C 10 της 16. 1. 1984, σ. 90.

(2) ΕΕ αριθ. C 358 της 31. 12. 1983, σ. 28.

(3) ΕΕ αριθ. L 357 της 29. 12. 1976, σ. 1.

(4) ΕΕ αριθ. L 369 της 29. 12. 1982, σ. 2.

ΠΑΡΑΡΤΗΜΑ

«ΠΑΡΑΡΤΗΜΑ IV

Τρόπος υπολογισμού της χρήσης των κοινοτικών αδειών

Η χρησιμοποίηση αυτή υπολογίζεται με βάση τον αριθμό των τονοχιλιομέτρων που διανύθηκαν υπό την κάλυψη κοινοτικών αδειών (μέσος όρος ανά άδεια).

Ο συντελεστής "χρησιμοποίηση των αδειών" είναι ίσος με το ποσοστό που αντιπροσωπεύει η χρησιμοποίηση από τους μεταφορείς κράτους μέλους στο σύνολο των χρησιμοποιήσεων από τους μεταφορείς των 10 κρατών μελών.»